ซิตี้แบงก์รุกบริการ ธนาคารผ่านไลน์ครั้งแรกในไทย
ธนาคารซิตี้แบงก์ ประเทศไทย รุกให้บริการทางธนาคารผ่านช่องทางโซเชียลมีเดีย เริ่มต้นจากช่องทางไลน์ก่อน
29 ต.ค. 2565

โดย...พรสวรรค์ นันทะ
ธนาคารซิตี้แบงก์ ประเทศไทย รุกให้บริการทางธนาคารผ่านช่องทางโซเชียลมีเดีย เริ่มต้นจากช่องทางไลน์ก่อน เพื่ออำนวยความสะดวกในบริการพื้นฐานใน 4 ด้าน ทั้ง การเช็กยอดคงค้าง วันครบกำหนดจ่ายชำระเงิน วงเงินคงเหลือ ซึ่งเปิดให้บริการเป็นรายแรกในประเทศไทย พร้อมเดินหน้าเพิ่มบริการอื่นๆ อาทิ ปล่อยกู้ทางไลน์ในอนาคต
วีระอนงค์ จิระนคร ภู่ตระกูล รองกรรมการผู้จัดการใหญ่ สายงานบุคคลธนกิจ ธนาคารซิตี้แบงก์ ประเทศไทย กล่าวว่า ธนาคารได้ร่วมกับ LINE ประเทศไทย เปิดตัว Citi LINE Connect เพื่อเพิ่มช่องทางการสื่อสารออนไลน์รูปแบบใหม่ที่เข้าถึงการสื่อสารกับลูกค้าได้โดยตรงแบบ 2 ทาง ช่วยเพิ่มความสะดวก รวดเร็ว และง่ายในการให้บริการลูกค้าที่เป็นเพื่อนทางไลน์ในปัจจุบันอยู่ประมาณ 5.6 ล้านคน
ทั้งนี้ บริการ Citi LINE Connect จะเปิดให้บริการได้ประมาณกลางเดือน ม.ค.ปีหน้า ส่วนไลน์เพย์น่าจะเริ่มได้ประมาณกลางปีหน้า ขณะนี้อยู่ระหว่างทดสอบระบบภายในอยู่ ซึ่งลูกค้าสามารถตรวจสอบธุรกรรมทางการเงินผ่านทางไลน์ได้เลย รวมถึงนำคะแนนสะสมซิตี้รีวอร์ดไปแลกเหรียญ (LINE Coin) เพื่อใช้ซื้อสติ๊กเกอร์ไลน์ได้ด้วย
“เราเลือกเข้าหาลูกค้าในโลกของไลน์ เพราะประชากรไทยกว่า 50% หรือประมาณ 33 ล้านคน ใช้ไลน์เป็นช่องทางหลักในการติดต่อสื่อสารกัน ดังนั้น แทนที่จะรอให้ลูกค้ามาใช้บริการบนช่องทางที่เรามี เราก็เข้าไปหาลูกค้าเลย และพร้อมจะพัฒนาฟีเจอร์ต่างๆ เพิ่มเติมช่องทางออนไลน์อื่นอีกในอนาคต อยู่ที่ว่าช่องไหนจะตอบโจทย์ลูกค้าได้ดีกว่า” วีระอนงค์ กล่าว
ทั้งนี้ บริการ Citi LINE Connect ผ่านความเห็นชอบในการให้บริการจากธนาคารแห่งประเทศไทย (ธปท.) แล้ว พร้อมจะให้บริการฐานลูกค้าเดิมของลูกค้า ทั้งบัตรเครดิต 1 ล้านราย ลูกค้าสินเชื่อส่วนบุคคลและเรดดี้เครดิตอีกประมาณ 3 แสนคน และลูกค้ารายย่อยอีก 3 หมื่นคน ให้ใช้บริการได้ง่ายและสะดวกขึ้น ช่วยตอบโจทย์การให้บริการได้ครบแม้ธนาคารจะมีสาขาน้อย และยังช่วยลดต้นทุนการให้บริการ
สำหรับการสมัคร ลูกค้าสามารถลงทะเบียนใช้บริการของธนาคารผ่านทาง Citi Thailand LINE official account ได้เพียงแค่กรอกข้อมูล อาทิ เลข 4 ตัวท้ายของบัตรเครดิต เบอร์โทรศัพท์ และวัน เดือน ปีเกิด เป็นต้น และเมื่อลงทะเบียนแล้วลูกค้าจะได้รหัสผ่านใช้ครั้งเดียว (OTP) ก็เข้าใช้บริการได้ตลอด จากนั้นลูกค้าจะได้รับบริการแจ้งเตือนผ่านทางไลน์ เมื่อมีการทำธุรกรรมต่างๆเกิดขึ้น คาดว่าลูกค้ากว่าครึ่งของธนาคารจะหันมาใช้ช่องทางนี้เพิ่มขึ้น
วีระอนงค์ กล่าวว่า ด้านบริการที่จะรองรับลูกค้าใหม่น่าจะเริ่มได้ช่วงปลายเดือน ม.ค.ปีหน้า ซึ่งจะสื่อสารผ่านไลน์กับลูกค้าที่เป็นเพื่อนทางไลน์ แต่ยังไม่เป็นลูกค้าเราว่าสนใจจะสมัครอะไร หรือขอสินเชื่ออะไร จะได้ให้บริการที่ตรงความต้องการ และในอนาคตอาจจะพัฒนาฟีเจอร์อื่นๆ เพิ่ม เช่น ไลน์เพย์ที่จะทำกลางปีหน้า และอาจพัฒนาไปเหมือนบริการ WEChat ของจีน ที่สามารถชำระสินเชื่อได้ หักโอนเงินไปอยู่ในอี-วอลเล็ตเพื่อนำไปใช้แทนเงินสดได้ หรืออาจทำเป็นสินเชื่อผ่อนชำระในอนาคตก็เป็นได้ ขึ้นอยู่กับความต้องการของลูกค้าไทยว่าจะนิยมทางใด
ด้าน ซานดีพ บาตระ ผู้ช่วยรองกรรมการผู้จัดการใหญ่ ฝ่ายธุรกิจบัตรเครดิตและสินเชื่อบุคคล ธนาคารซิตี้แบงก์ กล่าวว่า ทิศทางการใช้จ่ายบัตรเครดิตในช่วงปลายปีนี้ รวมถึงปีหน้าน่าจะโตได้ดีขึ้นเป็นเลข 2 หลัก จากมาตรการช็อปช่วยชาติ